projecte-aina/catalan_government_crawling huggingface dataset:
Daniel Camós (Barcelona, 1980) és el delegat del Govern a França des del desembre de 2018.
És llicenciat en Enginyeria Industrial per la Universitat Politècnica de Catalunya i doctor en Economia per la Paris School of Economics i la Université libre de Bruxelles.
Ha ampliat, a més, la seva formació acadèmica amb un màster en Administració Pública en Desenvolupament Internacional per la Harvard Kennedy School i amb un diploma en Ciències Polítiques per l'Institut d'Estudis Polítics de París (Sciences Po).
Amb més de deu anys d'experiència en gestió de projectes públics, en avaluació de polítiques públiques i en investigació a països en vies de desenvolupament, Daniel Camós ha dedicat bona part de la seva trajectòria professional al desenvolupament internacional i, concretament, a l'àrea de les infraestructures.
Entre 2011 i 2018, Daniel Camós va treballar a les oficines del Banc Mundial als Estats Units i al Marroc, on va dirigir projectes de gestió eficient d'aigua i energia a l'Orient Mitjà i al nord d'Àfrica.
Abans d'incorporar-se al Banc Mundial, Daniel Camós va treballar dos anys a la Delegació de la Unió Europea a Nigèria en projectes d'infraestructura i integració regional a l'Àfrica Occidental.
A més, ha treballat per Nacions Unides a Kosovo i per diferents organitzacions no governamentals en un ampli ventall de projectes, especialment a Amèrica Llatina.
Daniel Camós parla català, castellà, francès, anglès, italià i portuguès de manera fluida, i té nocions bàsiques d'alemany i d'àrab.
En la seva qualitat de delegat del Govern, Daniel Camós representa el Govern de la Generalitat a Franca, i gestiona i promou l'agenda de la Delegació.
Contribueix, igualment, a reforçar les relacions amb les autoritats públiques franceses a nivell regional i nacional i amb les organitzacions internacionals amb oficina a París.
A més, coordina i implementa l'acció exterior del Govern de Catalunya a França en col·laboració amb les següents institucions catalanes establertes a París:
Per la seva banda, la Casa de la Generalitat a Perpinyà promou la cooperació entre Catalunya i els catalans de la regió francesa dels Pirineus Orientals.
Eric Hauck és el delegat del Govern de la Generalitat de Catalunya als Balcans.
Nascut a Saarland (Alemanya) l'any 1968.
Va estudiar Periodisme a la Universitat Autònoma de Barcelona (UAB), i té un Màster Europeu en Gestió Organitzativa dels Esports (MEMOS) per la Université Claude Bernard 1 de Lió.
Delegat del Govern de Catalunya a Croàcia des del 2017 fins que va cessar per l'aplicació de l'article 155 de la Constitució espanyola.
Com a reporter, comunicador, cooperant, mediador o emprenedor, ha tingut el privilegi de recórrer una quarta part dels països del món, però mai s'ha sentit tant a casa com a les dues riberes del Mediterrani.
En l'àmbit professional, destaca l'etapa del 1988 al 1995 com a cap de la secció d'internacional al diari Avui, on va exercir com a corresponsal diplomàtic a l'Europa de l'Est durant la caiguda del Mur de Berlín.
També va ser reporter de guerra als Balcans, a Romania, a la primera Guerra del Golf i al final de l'apartheid a Sud-àfrica.
A l'inici de la seva trajectòria professional, va treballar durant quatre anys a l'equip de premsa del Comitè Organitzador Olímpic de Barcelona 92.
Del 1995 al 1999, va ser director de cooperació internacional de l'Ajuntament de Barcelona a Bòsnia i Hercegovina, on va participar en la reconstrucció de la vida social, cultural i econòmica durant la postguerra.
Entre 1998 i 2006, va exercir com a responsable de projectes al Comitè Olímpic Internacional (COI) a Lausana.
Ha estat director de comunicació a diverses institucions i organitzacions com la Fundació Universitat Oberta de Catalunya (UOC), la Fundació Fòrum Universal de les Cultures o la Fundació Princesa de Girona.
És cofundador de Coperfield for Social Good a Barcelona, una agència que acompanya organitzacions públiques i empreses privades a afrontar reptes d'innovació i transformació, i de la seu a Barcelona de Impact Hub, un moviment mundial d'espais de creació per a emprenedors socials.
Ha rebut dos reconeixements del Col·legi de Periodistes de Catalunya: el 1994, el Premi Ferrer Eguizábal per la cobertura del conflicte dels Balcans, i el 2010, el Premi a la comunicació interna pel pla de comunicació dissenyat per la UOC.
Parla català, castellà, anglès, francès, alemany i serbocroat.
Ara passarà els dies entre Barcelona, Zagreb, Ljubljana, Sarajevo, Belgrad, Sofia, Pristina, Skopje, Podgorica, Tirana i Atenes, representant els interessos de Catalunya i posant-se al servei de tots els catalans que vulguin descobrir els Balcans, o l'Europa del sud-est, com a terra d'oportunitats.
Ewa Adela Cylwik és la delegada del Govern als Països Bàltics.
Ewa Adela Cylwik va néixer a Varsòvia (Polònia) l'any 1984.
És llicenciada en Dret per la Universitat de Varsòvia i té un màster amb doble especialització: Dret Constitucional i Drets Humans, i també en Dret Esportiu.
Té una llarga experiència com a assessora estratègica, especialitzada en elaboració d'estratègies internacionals i assessorament comercial sobre internacionalització, anàlisi i avaluació d'objectius.
També té experiència professional en representació de grups d'interès al nivell nacional i internacional.
Des del 2012 ha estat assessora legal en diverses organitzacions internacionals, la majoria de les quals vinculades al món de l'esport i els drets humans.
Durant els últims cinc anys ha estat consultora independent de governs i clubs de futbol d'arreu del món en temes legals i de responsabilitat corporativa o institucional.
També ha treballat en el desenvolupament de projectes contra la discriminació dins les comunitats esportives, i a la Fundació Warszawski Sport amb l'objectiu de preparar una estratègia per a la creació d'entitats més sostenibles i amb més responsabilitat social.
També ha participat en el disseny de la campanya internacional de la UEFA EURO 2012 per a la promoció de la diversitat en l'esport.
El polonès és la seva llengua materna; i també parla amb fluïdesa el català, l'anglès, el castellà, l'alemany i el rus.
Va ser nomenada delegada del Govern de la Generalitat a Polònia i Països Bàltics el 2017, on va exercir tasques de representació del Govern i promoure relacions bilaterals, relacions institucionals i de cooperació.
Posteriorment al tancament de la Delegació degut a l'aplicació de l'article 155, l'abril de 2019 va ser restituïda com a delegada.
Krystyna Schreiber és la delegada del Govern a Europa Central.
Krystyna Schreiber és llicenciada en Traducció i Interpretació per la Universitat Pompeu Fabra i ha cursat estudis d'Economia amb especialització en Sociologia a la Universitat de Colònia, Alemanya.
Té una extensa experiència empresarial amb el mercat internacional en els àmbits de màrqueting i de direcció de projectes internacionals.
Ha treballat com a periodista per a mitjans de parla alemanya i de parla anglesa, especialitzada en política.
També ha publicat llibres d'anàlisi sobre l'actualitat catalana a Alemanya, França i Catalunya, que es van presentar -entre d'altres- a la Humboldt Universität Berlin, la Goethe-Universität de Frankfurt o la Universität Wien.
Ha estat premiada amb el premi de periodisme de l'Institut de Regions d'Europa.
Ha desenvolupat estratègies de comunicació internacionals i institucionals per a associacions, per exemple com a cap de Comunicació del Netzwerk für Deutschsprachige Nachwuchskräfte, l'associació més gran de joves empresaris de parla alemanya a Catalunya.
Schreiber també ha estat membre del Consell Assessor de Promoció de Ciutat de Barcelona (2018 i 2019).
És originària de Dresden, Saxònia, regió fronterera alemanya amb estrets lligams històrics, culturals i econòmics amb els països de la Delegació.
Rui Reis és el delegat del Govern a Portugal.
Catalunya és un actor internacional determinant per a Portugal en les vessants política, econòmica, social i cultural.
En el context polític, Catalunya, per la seva vocació democràtica i europeista, oberta al món i propera als ciutadans, defineix Europa com a espai natural de veïnatge geogràfic, cultural i polític; i parteix de la base que totes les decisions i polítiques de la Unió Europea tenen conseqüències, directes o indirectes, per als seus ciutadans.
Catalunya i Portugal són actors essencials per a la construcció d'aquest espai de pau, estabilitat, seguretat i prosperitat econòmica compartida, que respecti plenament els principis democràtics, els drets humans i les llibertats fonamentals, promovent, al mateix temps, l'entesa entre cultures i pobles.
M'agradaria destacar també la importància econòmica de Catalunya, el seu teixit empresarial, la seva capitalització i fortalesa financera així com les fortes relacions comercials amb Portugal.
Les relacions culturals entre Portugal i Catalunya representen un espai d'enorme potencial de desenvolupament i de descoberta recíproca.
Tots tenim la noció que el present i el futur d'una identitat cultural depenen del seu reconeixement internacional ja que una cultura no existeix si no és coneguda i reconeguda per les altres nacions.
Aquest és també un enorme i fantàstic repte per a aquesta Delegació.
Portugal i Catalunya necessiten inevitablement un pont a nivell institucional, empresarial, cultural i social que les uneixi en el present i en el futur, tal com ja ha succeït en el passat.
Rui Reis (nascut a Maputo, Moçambic, el 1964) té una àmplia experiència en cooperació institucional i per al desenvolupament vinculada a l'Agència Catalana de Cooperació al Desenvolupament (ACCD).
Entre d'altres, ha exercit de representant de l'ACCD a Moçambic (2006-2014), responsable de la Unitat de Països a la seu de l'agència, a Barcelona (2015-2017) i com a representant de l'ACCD a tota l'àrea de l'Àfrica Oriental (2017-2019).
Entre 2017 i 2019, també va ser el vicepresident del Grup de Coordinació de Gènere entre el Ministeri de Gènere, Infància i Acció Social del govern moçambiquès i les organitzacions actives en l'àmbit de la cooperació al país (agències de cooperació internacional, ambaixades, agències multilateral i entitats de la societat civil moçambiquesa i internacional).
És llicenciat en Enginyeria Zootècnica per la Universitat de Trás-os-Montes e Alto Douro, de Portugal.
I durant cinc anys va ser jugador professional de futbol de 1a divisió a la lliga portuguesa.
El portuguès és la seva llengua materna i parla amb fluïdesa el català, el castellà, l'anglès i el francès.
També coneix el shangana, una llengua local del sud de Moçambic.
A més, Reis també ha treballat com a tècnic a la Delegació de la Generalitat de Catalunya a Portugal, donant suport en assumptes institucionals, econòmics i culturals.
L'abril de 2019 va ser nomenat delegat del Govern a Portugal.
Delegada del Govern de la Generalitat de Catalunya davant la Unió Europea
Llicenciada en Ciències Polítiques i de l'Administració per la Universitat Autònoma de Barcelona (UAB).
També va fer un postgrau en Direcció General d'Empreses a la Universitat Oberta de Catalunya (UOC).
Parla català, castellà, francès i anglès.
Entre el 2007 i el 2016 va ser coordinadora tècnica de la Fundació Món Rural, impulsada pel Departament d'Agricultura de la Generalitat per tal de donar continuïtat al treball iniciat en el I Congrés del Món Rural.
Anteriorment, va estar a la direcció i gerència de Provedella (Centre de Promoció de Carn de Vedella de Catalunya).
També ha treballat al sindicat Unió de Pagesos del 1997 al 2006 en diverses tasques, com a dinamitzadora de l'activitat sindical a les comarques de Barcelona i de la Unió de Joves Pagesos.
Autora i coordinadora de diverses publicacions junt amb altres autors.
Entre d'altres, l'Atles de la nova ruralitat, Cooperativisme agrari a Catalunya o El món agrari a les terres de parla catalana.
Ha estat la primera dona consellera d'Agricultura, Ramaderia, Pesca i Alimentació de la Generalitat de Catalunya entre el gener de 2016 i el novembre de 2017.
També ha estat regidora al seu municipi entre el 2007 i el 2011 i ha tingut responsabilitats en entitats cíviques d'àmbit local i nacional.
El juny de 2018 va ser nomenada delegada del Govern davant la Unió Europea.
La Delegació del Govern davant la Unió Europea ha organitzat aquest vespre una sessió virtual per repassar els quinze anys d'història i els reptes futurs de la Fundació puntCAT
Els vocals del comitè seran persones de reconegut prestigi en matèria econòmica i vinculades als àmbits acadèmic, professional i sectorial del país
El conseller d'Acció Exterior, Relacions Institucionals i Transparència, Bernat Solé, ha estat un dels encarregats d'inaugurar l'acte institucional, en el que Catalunya pren el relleu de la Llombardia i ostentarà la presidència fins a la tardor del 2021.
Els consellers fan una crida a la UE perquè acabi "amb la seva actitud passiva" i lideri "una actuació ràpida i unificada" de tots els actors europeus
Sergi Marcén López és el delegat del Govern al Regne Unit i Irlanda.
Sergi Marcén López és el delegat de la Delegació de la Generalitat de Catalunya al Regne Unit i Irlanda des del 2016.
És el representant màxim de les relacions bilaterals entre Catalunya i el Regne Unit i Irlanda, que tenen com a objectiu l'intercanvi d'interessos econòmics, l'establiment de relacions institucionals, la promoció del sector turístic i cultural català, així com també l'ajuda a la comunitat catalana present en ambdós països.
A nivell professional destaca l'haver estat responsable tècnic de la Generalitat de l'equip negociador per l'establiment del Mobile World Congress i la Mobile World Capital a Barcelona.
Així mateix ha estat director del Pla TIC.cat –primer pla industrial realitzat pel sector de les tecnologies de la informació i les comunicacions a Catalunya– a la Secretaria de Telecomunicacions i Societat de la Informació de la Generalitat.
D'altra banda, ha estat director de desenvolupament de negoci TIC i Mobilitat i responsable de relacions i projectes internacionals de la Direcció General de Telecomunicacions i Societat de la Informació.
Abans d'assumir el càrrec de delegat era director d'estratègia i innovació del Centre de Telecomunicacions i Tecnologies de la Informació, sent responsable dels projectes estratègics de país i estratègia TIC corporativa de la Generalitat.
En l'àmbit privat, ha desenvolupat la seva carrera professional en càrrecs directius i de gestió en empreses d'informàtica i telecomunicacions d'àmbit nacional i internacional.
Entre les empreses on ha treballat destaquen Computer Dos, SATEC, ONO, TELIA o Eicon Technology, amb seu central a Londres.
Alhora és expert member de l'European Mobile and Mobility Industries Alliance (EMMIA) -iniciativa estratègica de la Comissió Europea a Brussel·les-, conseller al Consell Rector de l'Institut Municipal d'Informàtica (IMI) de l'Ajuntament de Barcelona, i membre de la Junta de l'Associació Catalana de Privacitat i Seguretat Digital.
Marcén és tècnic en electrònica industrial amb un postgrau en Creació, Direcció i Administració d'Empreses.
Ha cursat estudis de màrqueting a la Westminster University de Londres, i d'estratègies d'internacionalització, clústers i competitivitat empresarial i lideratge d'equips i projectes a Barcelona.
L'any 2007 va ser un dels fundadors del centre català al Regne Unit, Catalans UK.
Delegada del Govern de la Generalitat de Catalunya a Alemanya
Catalunya i Alemanya mantenen des de fa molt de temps forts lligams, no només a nivell econòmic, amb unes dinàmiques relacions entre empreses catalanes i alemanyes, sinó també a nivell cultural, compartint un esperit obert i culturalment inquiet, com demostra l'interès de molts alemanys per la llengua i la cultura catalanes.
Ja en l'any 1502, una impremta de Perpinyà va considerar la relació amb Alemanya era prou important per assumir el cost de la impressió del que seria el primer diccionari alemany-català.
Es deia "Vocabulari molt profitós per aprendre Lo Catalan Alamany y Lo Alamany Catalan" i constava de 72 pàgines.
Des de la Delegació del Govern a Alemanya en posem al servei de l'esperit d'aquesta publicació i treballem per donar a conèixer la cultura, la llengua, l'economia i l'actualitat de Catalunya amb mitjans moderns.
Per aquesta tasca, a la mateixa Delegació comptem amb la col·laboració de les oficines d' ACCIÓ a Berlín i a Stuttgart per a la internacionalització de l'empresariat català i el foment de les inversions a Catalunya, amb l' Institut Ramon Llull per a les tasques de difusió cultural, amb l' Institut Català de les Empreses Culturals per donar suport a les empreses culturals en la seva internacionalització, i amb l' Agència Catalana de Turisme a Frankfurt per donar suport al sector turístic català.
De la mateixa manera que fem difusió de Catalunya a Alemanya, volem també portar cap a Catalunya tendències que es dibuixen a Alemanya, i contribuir així al diàleg i l'intercanvi bilateral d'idees, propostes i recursos entre ambdues nacions.
Per mantenir-vos informats sobre les nostres activitats us convidem a seguir-nos a les xarxes socials de Facebook i Twitter, com també aquesta pàgina web.
Tot ciutadà de la Unió Europea té el dret d'estudiar, treballar i viure a Suècia sense necessitat de comptar amb cap permís especial.
Si l'estada supera els 90 dies, és necessari que us empadroneu i obtingueu un personnummer (número d'identificació personal).
Aquest registre es fa a les oficines de l'Agència Tributària ( Skatteverket ).
El personnummer és un número que serveix per a tots els tràmits amb el sector públic: des de l'ús de biblioteques fins l'ús del sistema sanitari.
Al sol·licitar-lo, heu de presentar el passaport, un contracte laboral d'almenys 1 any de vigor i un comprovant de cobertura mèdica al país d'origen (la Targeta Sanitària Europea, per exemple).
L'obtenció del personnummer pot trigar mesos, així que és recomanable sol·licitar-lo l'abans millor.
Un cop obtingut el número personal d'identitat, podreu sol·licitar la targeta d'identitat.
Per a més informació sobre els tràmits necessaris per a instal·lar-se a Suècia, podeu consultar les pàgines web de l' Agència Tributària suec a i del Ministeri d'Immigració.
A informationsverige.se trobareu més informació sobre els tràmits necessaris per a instal·lar-se a Suècia.
Si cerqueu allotjament, les següents pàgines web us poden ser d'utilitat:
Facebook també és una eina àmpliament utilitzada per a buscar i trobar allotjament.
Hi ha casos de frau associats als lloguers.
Us recomanem sempre veure el pis i/o habitació i no pagar mai cap dipòsit per avançat.
Podeu trobar més informació sobre com buscar allotjament a Suècia a informationsverige.se.
Si esteu empadronats a Suècia, teniu accés al sistema sanitari públic amb les mateixes condicions que els ciutadans de nacionalitat sueca.
Per a saber el centre mèdic que us pertoca, podeu consultar informationsverige.se.
L'Estat assumeix el 97% del cost dels serveis i l'usuari ha d'abonar la resta.
Els preus poden variar segons el municipi, però tot pacient abonarà un màxim de 1,100 corones anuals.
En quant a medicaments, el pacient pagarà un màxim anual de 2,200 corones.
Si sou a Suècia temporalment, tot ciutadà de la Unió Europea té dret a ser atès d'urgències mostrant la Targeta Sanitària Europea.
El telèfon d'emergències és el 112.
Hi ha a disposició dels ciutadans el telèfon 1177 per a consell mèdic (24 hores).
Trobareu més informació sobre el sistema sanitari suec a informationsverige.se.
La ciutat d'Estocolm ofereix gratuïtament un curs de llengua i cultura sueca per a nou-vinguts.
És accessible per a tots els membres de la UE sense necessitat d'empadronament.
A Suècia hi ha una comunitat catalana inscrita oficialment al registre de la Generalitat de Catalunya.
És el Casal de les Quatre Barres, amb seu a Estocolm.
El sistema educatiu suec es divideix en els següents nivells: l'escola bressol (1-5 anys), förskoleklass (6 anys), grundskola (7-16 anys), gymnasieskola (16-19 anys) i educació superior.
A sweden.se trobareu informació detallada sobre les diferents etapes d'escolarització a Suècia.
Si planegeu estudiar un títol universitari o un màster, us interessarà consultar studyinsweden.se.
Si busqueu feina a Suècia, aquests portals web us poden ajudar a trobar feina:
La conferència en línia (en anglès) "Noruega - Catalunya: Art medieval, un patrimoni artístic compartit", posa en valor la cooperació entre el Museu Episcopal de Vic i el Museu Universitari de Bergen, amb la col·laboració del Museu de la Catedral de Nidaros de Trondheim i el Museu d'Història Cultural de la Universitat d'Oslo, així com també del Museu Catharijneconvent d'Utrecht, Països Baixos.
Aquesta cooperació ha tingut com a resultat una extraordinària exposició que compta amb obres d'art úniques i d'alt valor artístic i patrimonial d'entre els anys 1100 i 1350 dC molt rellevants de Noruega i Catalunya.
Aquests dos països conserven aquestes obres d'art en una proporció més alta que cap altre país europeu degut a condicions similars de perdurabilitat en el temps que han permès que es mantinguin de manera excepcional fins a data d'avui.
Amb aquesta conferència en línia, la Delegació del Govern de Catalunya als països nòrdics vol posar en relleu el paper dels museus i les universitats en la difusió de l'art com a eina per a la millora de l'accés a la cultura i l'educació; així com reforçar el compromís amb l'Objectiu de Desenvolupament Sostenible (ODS) número 4: Garantir una educació inclusiva, equitativa i de qualitat i promoure oportunitats d'aprenentatge durant tota la vida per a tothom.
Justin Kroesen, medievalista i conservador al Museu Universitari de Bergen, i el Dr.
Els dos ponents ens parlaran de la importància d'aquestes obres artístiques als dos països.
Comptarem també amb la participació de la Dra.
Anne Lene Melheim, cap del departament d'Arqueologia del Museu d'Història Cultural de la Universitat d'Oslo, que ens parlarà del paper dels museus en la difusió de l'art com una eina clau d'educació.
Justin Kroesen (1975) és professor de Béns culturals cristians a la Universitat de Bergen (Noruega) i conservador de la col·lecció d'art "kirkekunstsamlingen" al Museu Universitari de Bergen.
La seva recerca és basa en l'art i l'arquitectura de l'Església durant l'Edat Mitjana i l'Edat Moderna, amb especial atenció en la forma, funció i imatge dels béns eclesiàstics.
Marc Sureda i Jubany (1976) és conservador al Museu Episcopal de Vic (Catalunya).
És també professor d'Història d'art medieval a l'Ateneu Universitari Sant Pacià de Barcelona, membre fundador del grup de recerca TEMPLA i secretari de la Societat Catalana d'Estudis Litúrgics.
La seva recerca es basa en l'estudi de la relació entre l'art i la litúrgia medieval, així com en la història de la museologia de Catalunya.
Anne Lene Melheim (1970) és cap del departament d'Arqueologia del Museu d'Història Cultural de la Universitat d'Oslo (Noruega) i responsable ex oficio de les col·leccions medievals.
Ostenta un doctorat en arqueologia prehistòrica i la seva recerca es basa en la transformació de la imatgeria, artesania, mobilitat i cultura de l'Edat de Bronze nòrdica.
Si us vau perdre la conferència en línia, podeu tornar-la a veure a través de l'enllaç que trobareu a l'apartat de més informació del final d'aquesta pàgina.